CELEX: C2005/106/27
Language: da
Date: 2005-04-30 00:00:00
Title: Sag C-39/05 P: Appel iværksat den 2. februar 2005 af Kongeriget Sverige til prøvelse af dom afsagt den 23. november 2004 af De Europæiske Fællesskabers Ret i Første Instans (Femte Afdeling) i sag T-84/03, Maurizio Turco, støttet af Republikken Finland, Kongeriget Danmark og Kongeriget Sverige mod Rådet for Den Europæiske Union, støttet af Det Forenede Kongerige Storbritannien og Nordirland og Kommissionen for De Europæiske Fællesskaber

30.4.2005   
            
            
               DA
            
            
               Den Europæiske Unions Tidende
            
            
               C 106/13
            
         Appel iværksat den 2. februar 2005 af Kongeriget Sverige til prøvelse af dom afsagt den 23. november 2004 af De Europæiske Fællesskabers Ret i Første Instans (Femte Afdeling) i sag T-84/03, Maurizio Turco, støttet af Republikken Finland, Kongeriget Danmark og Kongeriget Sverige mod Rådet for Den Europæiske Union, støttet af Det Forenede Kongerige Storbritannien og Nordirland og Kommissionen for De Europæiske Fællesskaber
   (Sag C-39/05 P)
   (2005/C 106/27)
   Processprog: engelsk
   Ved De Europæiske Fællesskabers Domstol er der den 2. februar 2005 iværksat appel af Kongeriget Sverige ved K. Wistrand, som befuldmægtiget, til prøvelse af dom afsagt den 23. november 2004 af De Europæiske Fællesskabers Ret i Første Instans (Femte Afdeling) i sag T-84/03 (1), Maurizio Turco, støttet af Republikken Finland, Kongeriget Danmark og Kongeriget Sverige mod Rådet for Den Europæiske Union, støttet af Det Forenede Kongeriget Storbritannien og Nordirland og Kommissionen for De Europæiske Fællesskaber.
   Appellanten har nedlagt følgende påstande:
   
               1.
            
            
               Punkt 1 i domskonklusionen i Retten i Første Instans' dom af 23. november 2004 i sag T-84/03, Maurizio Turco mod Rådet for Den Europæiske Union, ophæves.
            
         
               2.
            
            
               Rådets beslutning af 19. december 2002 annulleres, i det omfang den vedrører adgangen til aktindsigt i udtalelsen fra Rådets Juridiske Tjeneste.
            
         
               3.
            
            
               Rådet tilpligtes at betale Kongeriget Sveriges omkostninger i sagen ved Domstolen.
            
         Søgsmålsgrunde og væsentligste argumenter:
   Den svenske regering gør gældende, at Retten i Første Instans med den appellerede dom har overtrådt fællesskabsretten.
   Retten i Første Instans udtalte på den ene side, at det tilkommer institutionerne at vurdere i hvert enkelt individuelt tilfælde, om de dokumenter, hvori der søges aktindsigt, falder ind under undtagelserne i Europa-Parlamentets og Rådets forordning nr. 2049/2001 (2) af 30. maj 2001 om aktindsigt i Europa-Parlamentets, Rådets og Kommissionens dokumenter (»forordningen om gennemsigtighed i forvaltningen«).
   På den anden side gav Retten i Første Instans Rådet medhold i anbringendet om, at der var et generelt behov for at sikre fortrolighed om juridiske udtalelser vedrørende lovgivningsspørgsmål. Dette fandt Retten for det første, fordi aktindsigt i dokumenter af denne karakter kunne skabe tvivl om retmæssigheden af den pågældende lovgivning, og for det andet fordi det kunne udgøre en beskyttelsesværdig interesse at sikre Rådets Juridiske Tjeneste uafhængighed ved afgivelse af udtalelser. Af disse grunde fandt Retten i Første Instans, at Rådet ikke begik nogen retlig fejl ved at afslå aktindsigt i den pågældende udtalelse under henvisning til undtagelsen i artikel 4, stk. 2, andet led, i forordningen om gennemsigtighed.
   Efter den svenske regerings opfattelse er denne konstatering uforenelig med forpligtelsen til at vurdere spørgsmålet om aktindsigt på grundlag af det pågældende dokuments indhold. Med sin konstatering overtrådte Retten i Første Instans derfor fællesskabsretten.
   
      (1)  EUT C 112 af 10.5.2003, s. 38.
   
      (2)  EFT L 145, 31.5.2001, s. 43.